Dansk Svømmeunion har fundet afløseren for Mikkel von Seelen, der stoppede som unionens sportschef ved årsskiftet. Den nye sportslig ansvarlige for de succesfulde danske elitesvømmere bliver Lars Green Bach, der begynder i jobbet 1. februar. Det skriver Dansk Svømmeunion i en pressemeddelelse fredag. - Der er i svømning et rigtigt godt fundament med sportslig potentiale på både kort og lang sigt, og jeg glæder mig meget til at samarbejde med dansk svømnings mange passionerede svømmere, trænere og ledere om at realisere potentialerne og omsætte dem til internationale resultater, siger Lars Green Bach. 39-årige Green Bach har i en årrække været cheftræner i først Svømmeklubben 68 Hjørring og dernæst Svømmeklubben Vest Brøndby. Han har også haft en ledende rolle i Lyngby Svømmeklub. Siden 2008 har han været ansat hos Team Danmark, hvor han i dag er teamleder for talent- og kompetenceudvikling. Den nye sportschef har den helt rette profil, fastslår svømmeunionens direktør, Pia Holmen. - Han har den rette baggrund til at udfylde posten, og jeg føler mig overbevist om, at dansk elitesvømning styrkes yderligere som følge af Lars Green Bachs indsats i de kommende år, siger Pia Holmen.

Opsummering:
Nordjyske Lars Green Bach tiltræder 1. februar som sportschef i Dansk Svømmeunion, hvor han afløser Mikkel von Seelen.